Pokistondan 22 nafar o‘zbekistonlik maxsus reys bilan Toshkentga qaytarildi

O‘zbekistondagi 128 nafar pokistonlik Pokiston xalqaro aviakompaniyasi (PIA)ning maxsus parvozi bilan 6-aprel, dushanba kuni vataniga qaytarildi. Bu haqda Pokistonning AAJTV nashri xabar bermoqda.

Qayd etilishicha, xuddi shu reys orqali 22 nafar O‘zbekiston fuqarosi Pokistondan qaytarilgan.
O‘zbekistondan olib ketilgan pokistonliklar orasida mamlakatga qisqa muddatli vizalar bilan kelgan va COVID-19 avj olganidan keyin xalqaro reyslarning to‘xtatilishi sababli Pokistonga qaytib kela olmagan sayyohlar ham bor.
Pokistonning Toshkentdagi elchixonasi o‘z fuqarolarining O‘zbekistonda bo‘lish bilan bog‘liq barcha zarur shart-sharoitlarni yaratib bergani ta’kidlangan.
Eslatib o‘tamiz, O‘zbekistonda koronavirus sabab xalqaro yo‘nalishlarda yo‘lovchi tashish 20-martdan boshlab 40 kun muddatga to‘xtatilgandi.